เมืองไทยฯกำไรยังพุ่งแม้จ่ายศรีไทย400ล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — เมืองไทยประกันภัย ยันจ่ายสินไหมโรงงานศรีไทย 400 ล้านบาท ไม่กระทบฐานะการเงิน
นางนวลพรรณ ล่ำซำ กรรมการผู้จัดการ บริษัท เมืองไทยประกันภัย เปิดเผยว่า บริษัทได้จ่ายสินไหมบางส่วนให้กับโรงงานที่ถูกไฟไหม้ของบริษัท ศรีไทยซุปเปอร์แวร์ ไปแล้วประมาณ 100 ล้านบาท จากความเสียหายทั้งหมดประมาณ 400 ล้านบาท ส่วนที่เหลือจะทยอยจ่ายให้ครบภายในปีนี้ คาดว่าจะจ่ายให้ทั้งหมดประมาณ 400600 ล้านบาท 
การจ่ายสินไหมครั้งนี้ไม่กระทบต่อฐานะการเงินและเงินกองทุนของบริษัท เพราะปัจจุบันมีเงินกองทุนสูงกว่าที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กำหนด 9 เท่า หรือคิดเป็นมูลค่าประมาณ 3,000 ล้านบาท ที่สำคัญบริษัทรับประกันภัยเอาไว้เองแค่ 1.15% จากทุนประกันภัยทั้งสิ้น 3,237 ล้านบาท ซึ่งหากเกิดความเสียหายทั้งหมด 3,237 ล้านบาท บริษัทก็จะจ่ายเองแค่ 37 ล้านบาทเท่านั้น แต่ความเสียหายที่เกิดขึ้นครั้งนี้ประมาณ 400 ล้านบาท เท่ากับว่าบริษัทจ่ายจริงไม่เกิน 6 ล้านบาท ส่วนที่เหลือเป็นบริษัทรับประกันภัยต่อทั้งในและต่างประเทศ 18 แห่งรับผิดชอบไป
สำหรับในปีนี้ บริษัทยังคาดว่าจะมีกำไรมากกว่า 300 ล้านบาท มีเบี้ยประกันมากกว่า 4,600 ล้านบาท อยู่อันดับที่ 5 ของอุตสาหกรรม โดยครึ่งปีแรกบริษัทมีกำไรสุทธิ 169 ล้านบาท สูงกว่างวดเดียวกันของปีก่อน 40.72 ล้านบาท หรือเพิ่มขึ้น 32% มีเบี้ยประกันรับรวม 2,315 ล้านบาท เพิ่มขึ้น 105 ล้านบาท ทั้งนี้เป็นผลมาจากการฟื้นตัวของเศรษฐกิจและการขยายช่องทางการขาย สัดส่วนเบี้ยประกันในครึ่งปีแรกมาจาก ประกันภัยรถยนต์ 42% ประกันภัยทั่วไป 58% ในจำนวนนี้แยกเป็นประกันอัคคีภัย 35% ประกันภัยเบ็ดเตล็ด 32% ประกันภัยอุบัติเหตุส่วนบุคคล 29% และประกันภัยทางทะเล 4%
ทั้งนี้ ในครึ่งปีแรกบริษัทมีกำไรจากการรับประกันภัย 595 ล้านบาท เพิ่มขึ้น 8% ส่งผลให้มีกำไรก่อนหักภาษี อยู่ที่ 227 ล้านบาท เพิ่มขึ้น 36% แต่เมื่อหักภาษีแล้วเหลือกำไรสุทธิอยู่ที่ 169 ล้านบาท โดยครึ่งปีแรกบริษัทมีกำไรจากการลงทุน 100 ล้านบาท มีผลตอบแทนจากการลงมุนประมาณ 4.3% ส่วนใหญ่เป็นการลงทุนในตราสารทุน 29% หุ้นที่ลงทุนเป็นหุ้นที่อยู่ในเซต 50 และเซต 100 ที่เหลือเป็นพันธบัตรและเงินฝาก ซึ่ง ปัจจุบันมีเงินลงทุนรวมอยู่ประมาณ 5,000 ล้านบาท